REZOLUTË
PËR VLERËSIMIN E VEPRIMTARISË SË AUTORITETIT TË MEDIAVE AUDIOVIZIVE (AMA) PËR VITIN 2014

Kuvendi i Shqipërisë:
Duke qenë i vetëdijshëm se sektori audiovisual ndodhet në sfidat e tij të mëdha për pavarësi dhe efiçencë cilësore editoriale, të zhvillimit të teknologjive të reja, sipas standardeve europiane dhe përmbushjes së detyrimeve ndërkombëtare për procesin e digjitalizimit;
Duke vlerësuar se bordi rregullator i AMA-s ka një rol të rëndësishëm në përmbushjen e këtyre detyrimeve dhe duhet të garantojë pavarësi, paanshmëri dhe efikasitet për të kryer funksionet e ngarkuara sipas ligjit; 
Duke shprehur vullnetin e tij për mbështetjen e institucionit të AMA-s në implementimin e ligjit dhe arritjen e objektivave të tij institucionalë, me qëllim sigurimin e lirisë së shprehjes dhe medias, si dhe përmbushjen sa më të mirë të nevojave të qytetarëve nga ofrimi i shërbimeve audiovizive;
Vëren se:
1. Veprimtaria e AMA-s, gjatë vitit 2014, duhet të ishte realizuar sipas kërkesave të ligjit nr. 97/2013 “Për mediat audiovizive në Republikën e Shqipërisë”.
2. Viti 2014 duhet të ishte viti i funksionimit të një bordi të plotë në anëtarësinë e tij dhe me një sërë vendimmarrjesh të rëndësishme dhe konfigurimesh strukturore të institucionit.
3. AMA, gjatë vitit 2014, është përballur me mungesa të theksuara të përfaqësimit dhe të kuorumit për përmbushjen e objektivave të saj ligjorë.
4. AMA nuk ka mundur të zbatojë kërkesat e Kuvendit, të shprehura në rezolutën e vlerësimit të veprimtarisë së saj gjatë vitit 2013. 
5. Si pasojë, edhe pritshmëritë për zbatimin e ligjit dhe rekordet e tij rezultojnë të ulëta.
6. Vetë Kuvendi, përmes procedurave të tejzgjatura, ka vonuar proceset e plotësimit në kohë të vendeve vakante të bordit të AMA-s, duke ndikuar në mospërmbushjen e shumë proceseve vendimmarrëse të kësaj të fundit.
Për rrjedhojë, situata e veprimtarisë së AMA-s, gjatë vitit 2014, në një pjesë të konsiderueshme të vitit ka rezultuar me:
1. Mospërmbushje të funksioneve dhe detyrimeve ligjore të natyrës ligjore, vendimmarrëse teknike dhe financiare.
2. Mosmiratim të disa akteve nënligjore të domosdoshme për ushtrimin e aktivitetit të OSHMA-ve.
3. Shtim të fenomenit të piraterisë në transmetimet audiovizive.
4. Mangësi të mëdha në administrimin e spektrit të frekuencave për transmetime audiovizive, si pasojë e zënies së brezit të frekuencave në kundërshtim me ligjin.
5. Pamundësi pajisjesh për të kryer monitorimin në shumë zona. 
6. Pamundësi të ekzekutimeve të vendimeve të AMA-s, të cilat kanë sjellë një ulje të ndjeshme të autoritetit të këtij institucioni. 
7. Mosrespektim të afateve ligjore në realizimin e procesit të kalimit nga transmetimet analoge në transmetimet numerike.
Kuvendi gjithashtu vlerëson se:
Pavarësisht problematikave serioze dhe trashëgimit të një situate të mangët institucionale, në pjesën e fundvitit e në vijim ka pasur një përpjekje nga bordi i ri për të identifikuar problematikat dhe për të marrë masat emergjente për përmirësimin e situatës institucionale dhe ligjore të veprimtarisë së saj.
Kuvendi nxit dhe kërkon nga AMA për vitin 2015:
1. Zbatimin me përpikëri të ligjit nr. 97/2013 “Për mediat audiovizive në Republikën e Shqipërisë”, duke përmbushur objektivat dhe detyrimet që burojnë prej tij, me qëllim rritjen e nivelit të impaktit të ligjit dhe imazhit institucional të AMA-s.
2. Angazhim maksimal për përmbushjen e të gjitha hallkave të procesit të kalimit nga transmetimet analoge në transmetimet numerike.



3. Koordinim me RTSH-në për përmbushjen e detyrimeve ligjore të përbashkëta, lidhur me procesin e kalimit nga transmetimet analoge në ato numerike dhe ndjekjen e koordinimin reciprok pas nënshkrimit të kontratës për ndërtimin e rrjeteve numerike të RTSH-së.
4. Miratimin e akteve nënligjore dhe zbatimin e plotë të tyre.
5. Miratimin e Rregullores së Brendshme të institucionit, me qëllim detajimin e procedurave të punës për çdo drejtori. 
6. Bashkëpunimin me institucionet e tjera shtetërore për zbatimin e sanksioneve ligjore për shkeljet e OSHMA-ve.
7. Zhbllokimin e procesit të licencimit të rrjeteve numerike private kombëtare.
8. Ngritjen e Këshillit të Ankesave dhe funksionimin e tij, me qëllim identifikimin dhe analizimin e etikës së komunikimit audioviziv, raportet e së drejtës për informim dhe së drejtës për privatësi, për përparësinë e mbrojtjes së interesit publik dhe respektimin e dinjitetit të individit. 
9. Garantimin për përmbushjen e funksioneve dhe përgjegjësive ligjore të secilit anëtar, të zgjedhur nga Kuvendi i Shqipërisë, duke siguruar pjesëmarrjen dhe vendimmarrjen e anëtarëve të AMA-s në të gjitha mbledhjet e saj gjatë vitit 2015.
10. Organizimin e fushatës për informimin e publikut përmes emisioneve televizive, publikimit të artikujve në shtypin e shkruar, reklamave dhe spoteve televizive, broshurave informuese, si dhe organizimin e konferencave kombëtare me aktorët e tregut audioviziv për kuadrin rregullator dhe mënyrat e kalimit nga transmetimet analoge në transmetimet numerike.
11. Rritjen e transparencës së institucionit, në kuadër të informimit publik, dhe llogaridhënies, duke pasqyruar çdo vendimmarrje apo aktivitet të këtij institucioni.
12. Realizimin e planit financiar dhe mena-xhimin efikas të të ardhurave dhe shpenzimeve financiare, në funksion të objektivave të institucionit. 
13. Modernizimin e studios së monitorimit, për t’iu përshtatur në mënyrë të plotë procesit të kalimit të transmetimeve audiovizive nga analoge në numerike.

14. Përcaktimin e një strategjie të zhvillimit të sistemeve kabllore në Shqipëri, me qëllim përmirësimin e cilësisë së shërbimit ndaj konsumatorëve dhe sigurimin e një tregu të qëndrueshëm të transmetimeve kabllore.

